รมช.มหาดไทย มอบนโยบายผู้ว่าราชการจังหวัดและหัวหน้าส่วนราชการของกระทรวงมหาดไทย เพื่อบูรณางานแก้ไขปัญของประชาชนและขับเคลื่อนนโยบายของรัฐบาลเชิงพื้นที่
นายสุธี  มากบุญ รัฐมนตรีช่วยว่าการกระทรวงมหาดไทย มอบนโยบายในงานประชุมผู้ว่าราชการจังหวัดและหัวหน้าส่วนราชการของกระทรวงมหาดไทย เพื่อบูรณางานแก้ไขปัญหาของประชาชนและขับเคลื่อนนโยบายของรัฐบาลเชิงพื้นที่ โดยกล่าวว่ารัฐบาลมีทิศทางนโยบายเพื่อแก้ปัญหาให้กับประชาชนอย่างชัดเจน ซึ่งการจะทำให้เกิดผลสัมฤทธิ์และส่งผลดีต่อประชาชนได้อย่างทั่วถึงทุกท้องถิ่นนั้น ทุกส่วนราชการจะต้องมีความร่วมมือในการดำเนินงานแบบบูรณาการร่วมกันให้สอดคล้องตามนโยบายและยุทธศาสตร์ชาติ รวมถึงแผนปฎิรูปประเทศ โดยเฉพาะจากนี้จะต้องวางแผนการพัฒนาท้องถิ่นที่ชัดเจน เพื่อให้สามารถของบประมาณในปี 2562 ได้ทุกโครงการ เนื่องจากช่วงปีงบประมาณ 2561 ยังมีหลายโครงการไม่เป็นไปตามเป้าหมายของรัฐบาล ทำให้ไม่สามารถขออนุมัติงบรวมกว่า 2 พันล้านบาทได้ พร้อมมองว่า สิ่งสำคัญของโครงการต่าง ๆ ควรมุ่งประโยชน์สูงสุดต่อประชาชนเและพื้นที่ให้เดินหน้าพัฒนา เช่น การบริหารจัดการน้ำ และแนวทางการรับมือต่อภัยพิบัติแห่งชาติต่าง ๆ



รัฐมนตรีช่วยว่าการกระทรวงมหาดไทย กล่าวอีกว่าต้องขอบคุณผลความตั้งใจในการปฏิบัติงานของทุกฝ่ายในศูนย์ดำรงธรรม ทั้งในระดับจังหวัดและอำเภอ หลังดำเนินงานตั้งแต่ปี 2557 จนถึงปัจจุบันที่มีเรื่องกว่า 3.27 ล้าน ซึ่งสามารถแก้ปัญหาได้กว่าร้อยละ 98 โดยนายกรัฐมนตรียังได้สั่งการให้เร่งแก้ไขปัญหาหนี้นอกระบบ เพราะมีตัวเลขเพิ่มขึ้นต่อเนื่อง โดยขอให้ใช้หลักรัฐศาสตร์และนิติศาสตร์เข้ามาช่วยหาแนวทางแก้ปัญหา เช่นเดียวกับการดำเนินงานเพื่อสนับสนุนสินค้าโอท็อป ที่ปัจจุบันแก้ปัญหาเศรษฐกิจฐานรากและลดความเหลื่อมล้ำได้อย่างแท้จริง โดยที่ผ่านมากระทรวงมหาดไทยตั้งเป้าสร้างมูลค่าจากสินค้าโอท็อปได้ถึง 1.74 แสนล้านบาทในปีนี้(61) และขณะนี้มีมูลค่าถึง 1.32 แสนล้านบาทแล้ว ทำให้เชื่อว่าสิ้นเดือนธันวาคมนี้จะดำเนินการได้เกินเป้าหมาย นอกจากนี้ ยังขอความร่วมมือทีมพัฒนาจังหวัดที่ลงแต่ละพื้นที่ ดำเนินการใน 3,273 หมู่บ้าน ให้ช่วยดำเนินงานสอดคล้องตามนโยบายรัฐให้ชัดเจน เพราะมองว่าเมื่อดำเนินการตามแผน จะทำให้เกิดผลสัมฤทธิ์ต่อประชาชน ทำให้ประชาชนมีรายได้เพิ่มขึ้น และหากพบปัญหาก็ขอให้ช่วยแก้ไขปัญหาให้กับประชาชนทันที รวมถึงในส่วนของแผนพัฒนาจังหวัดควรให้ความสำคัญกับแนวทางพัฒนากรมที่ดินให้มากขึ้น เพราะยังขาดเครื่องมือและบุคคลากร โดยมองว่า กรมที่ดิน นับเป็นอีกหน่วยงานหลักในการขับเคลื่อนท้องถิ่นและสร้างรายได้ให้กับประเทศอย่างมหาศาล